**ΚΑΤΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 02.09.2016**

 **Αρ. Πρωτ.:1219**

**Προς: κ. Ν. Φίλη, Υπουργό Παιδείας, Έρευνας και Θρησκευμάτων**

**ΘΕΜΑ: Προτάσεις της Ε.Σ.Α.μεΑ. στην τροπολογία: «Ρυθμίσεις θεμάτων ΑΕΙ» που αφορά σε μετεγγραφές φοιτητών και συμπεριλήφθηκε στο σ/ν με τίτλο «Ρυθμίσεις για την ελληνόγλωσση εκπαίδευση, τη διαπολιτισμική εκπαίδευση και άλλες διατάξεις»**

**Κοιν: «Πίνακας Αποδεκτών»**

**Κύριε Υπουργέ,**

Με αφορμή την τροπολογία: «Ρυθμίσεις θεμάτων ΑΕΙ» που συμπεριλήφθηκε στο σ/ν με τίτλο «Ρυθμίσεις για την ελληνόγλωσση εκπαίδευση, τη διαπολιτισμική εκπαίδευση και άλλες διατάξεις» και αφορά σε ρυθμίσεις για θέματα μετεγγραφών, η Ε.Σ.Α.μεΑ. θα ήθελε να επισημάνει για ακόμη μία φορά ότι ο σχεδιασμός πολιτικών για την εκπαίδευση των ατόμων με αναπηρία είναι ανεπαρκής, αφού δεν κατανοείται η δεινή οικονομική θέση των ατόμων με αναπηρία, με χρόνιες παθήσεις και των οικογενειών τους, η οποία συσχετίζεται και επηρεάζεται άμεσα από το βάθος και την ένταση της οικονομικής κρίσης που διέρχεται η χώρα.

Η άκρως χαμηλή μοριοδότηση (1 μόριο), η οποία δίνεται σύμφωνα με την ισχύουσα νομοθεσία σε φοιτητές έχουν αδελφό/ή, γονέα, ή τέκνο, ή σύζυγο που είναι άτομο με αναπηρία, εφόσον δεν συνυπολογίζεται στα εισοδηματικά κριτήρια το πρόσθετο κόστος που απαιτείται για την κάλυψη των αναγκών που πηγάζουν από την αναπηρία, θέτει αυτομάτως τους δικαιούχους αυτής της κατηγορίας εκτός του συστήματος μετεγγραφών.

Προφανώς δεν έχει ληφθεί υπόψη η δυσβάστακτη οικονομική κατάσταση που βιώνουν οι οικογένειες που έχουν στη φροντίδα τους άτομο με βαριά αναπηρία, το οποίο έχει ανάγκη συνεχούς φροντίδας και υποστήριξης.

Έχετε αναρωτηθεί, εάν γονείς με βαριές αναπηρίες που αντιμετωπίζουν την ανεργία και τον κοινωνικό αποκλεισμό με ευθύνη της ίδιας πολιτείας, έχουν τη δυνατότητα να εξασφαλίσουν τις σπουδές των παιδιών τους σε άλλη πόλη; Έχετε αναρωτηθεί, εάν οικογένειες που έχουν στη φροντίδα τους άτομα με βαριά αναπηρία (νοητική αναπηρία, σύνδρομο down, αυτισμό, εγκεφαλική παράλυση, βαριές και πολλαπλές αναπηρίες) που χρήζουν 24άωρης υποστήριξης και φροντίδας, έχουν τη δυνατότητα να εξασφαλίσουν τις σπουδές των υπολοίπων παιδιών τους μακριά από την οικογενειακή εστία; Ειδικά σε αυτές τις οικογένειες, είναι σύνηθες το φαινόμενο ο ένας εκ των δύο γονέων να διακόπτει την εργασία του για να παρέχει την κατάλληλη φροντίδα και υποστήριξη στο άτομο με αναπηρία.

**Για όλους αυτούς τους λόγους ζητούμε για τους φοιτητές και σπουδαστές που έχουν γονείς, τέκνα, αδέλφια ή σύζυγο με αναπηρία 67% και άνω, πιστοποιουμένης από το Κέντρο Πιστοποίησης Αναπηρίας (ΚΕ.Π.Α.) ή έχουν παθήσεις που αναφέρονται στο παράρτημα της υπ’ αριθ. Φ.151/17897/Β6/2014 (Β ́ 358) κοινής υπουργικής απόφασης, όπως αυτή εκάστοτε τροποποιείται και αντικαθίσταται, να εξαιρεθούν από τη διαδικασία της μοριοδότησης και να έχουν δικαίωμα μετεγγραφής στον τόπο της μόνιμης κατοικίας τους, όπως ισχύει για τους φοιτητές που έχουν οι ίδιοι αναπηρία.**

Επίσης ζητούμε άμεσα συνάντηση μαζί σας για να σας παρουσιάσουμε τις θέσεις μας συνολικά.

 **Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

- Γραφείο Αναπλ. Υπουργού Παιδείας, κ. Αθ. Αναγνωστοπούλου

- Γραφείο Γενικού Γραμματέα Υπουργείου Παιδείας, κ. Ι. Παντή

- Φορείς - Μέλη Ε.Σ.Α.μεΑ.